Ilbieraħ, il-Parlament Ewropew, il-Kunsill tal-Unjoni Ewropea u l-Kummissjoni Ewropea laħqu ftehim politiku dwar l-ewwel regoli li qatt saru bil-mira li jinħoloq ambjent tan-negozju ġust, trasparenti u prevedibbli għan-negozji u l-kummerċjanti meta jużaw il-pjattaformi online. Fost dawk li se jibbenefikaw mir-regoli l-ġodda li ntlaħaq qbil dwarhom illum hemm in-negozjanti li jbigħu fis-swieq online, il-lukandiera li jużaw il-pjattaformi tal-prenotazzjonijiet, jew l-iżviluppaturi tal-apps. Ir-Regolament il-ġdid se joħloq ambjent kummerċjali online aktar prevedibbli u trasparenti, u se joffri possibbiltajiet ġodda biex jissolvew it-tilwimiet u l-ilmenti. Bħala parti mill-Istrateġija għal Suq Uniku Diġitali, ir-regoli l-ġodda se japplikaw għall-ekonomija kollha tal-pjattaformi online – madwar 7,000 pjattaforma jew swieq online li joperaw fl-UE – li jinkludu kemm ġganti mondjali kif ukoll negozji ġodda, iżda li ħafna drabi jkollhom ħila importanti ta' negozjar fejn jidħlu l-utenti tan-negozju. Ċerti dispożizzjonijiet se japplikaw ukoll għall-magni tat-tiftix, b'mod partikolari dawk li jikkonċernaw il-klassifikazzjoni tat-trasparenza. Il-Viċi President għas-Suq Uniku Diġitali Andrus Ansip qal: “Il-ftehim tal-lum huwa pass importanti għas-Suq Uniku Diġitali li se jkun ta' benefiċċju għal miljuni ta' kumpaniji Ewropej li jiddependu fuq il-pjattaformi diġitali biex jilħqu l-klijenti tagħhom. Il-mira tagħna hija li nipprevjenu xi wħud mill-aktar prattiki inġusti u noħolqu punt ta' riferiment għat-trasparenza, filwaqt li fl-istess ħin nissalvagwardjaw il-vantaġġi l-kbar tal-pjattaformi online kemm għall-konsumaturi kif ukoll għan-negozji.” Il-Kummissarju għas-Suq Intern, l-Industrija, l-Imprenditorija u l-SMEs, Elżbieta Bieńkowska, qalet: “Ir-regoli l-ġodda tagħna huma mfassla b'mod speċjali għall-miljuni ta' SMEs, li jikkostitwixxu s-sinsla ekonomika tal-UE. Bosta minnhom m'għandhomx il-ħila tan-negozjar biex iħaqquha ma' pjattaforma kbira, iżda b'dawn ir-regoli ġodda dawn ikollhom ilqugħ protettiv ġdid u jistgħu jserrħu rashom li mhux se jitkeċċew minn fuq il-pjattaforma mingħajr raġuni, jew li mhux se jikklassifikaw b'mod mhux trasparenti fir-riżultati tat-tfittxija.” Il-Kummissarju għall-Ekonomija u s-Soċjetà Diġitali Mariya Gabriel żiedet: “Dawn huma l-ewwel regoli ta' dan it-tip fid-dinja, u jiksbu bilanċ tajjeb bejn l-istimolu tal-innovazzjoni u l-ħarsien tal-valuri Ewropej tagħna. Dawn se jtejbu r-relazzjoni bejn in-negozji u l-pjattaformi, billi jagħmluha aktar ġusta u trasparenti, u fl-aħħar mill-aħħar iwasslu għal vantaġġi kbar għall-konsumaturi. Se nsegwu mill-qrib l-evoluzzjoni f'dan il-qasam, anki permezz tal-Osservatorju tal-Pjattaformi Online tagħna.” Skont stħarriġ tal-Ewrobarometru kważi nofs (42 %) il-kumpaniji żgħar u medji fl-UE qalu li jużaw s-swieq online biex ibiegħu l-prodotti u s-servizzi tagħhom. Skont valutazzjoni tal-impatt li għamlet il-Kummissjoni qabel ressqet il-proposti tagħha, kważi 50 % tan-negozji Ewropej li joperaw fuq il-pjattaformi jsibu xi problemi. Madwar 38 % tal-problemi dwar ir-relazzjonijiet kuntrattwali jibqgħu mhux solvuti, u 26 % jissolvew iżda b'diffikultajiet; b'riżultat ta' dan, madwar €1.27- €2.35 biljun jintilfu direttament fil-bejgħ. B'mod partikolari n-negozji ż-żgħar se jibbenefikaw minnufih minn: Illum il-bejjiegħa ta' spiss jitħallew l-art mingħajr mezzi biex jappellaw jew biex isolvu l-ilmenti meta jinqalgħu l-problemi. Bir-regoli l-ġodda dan se jinbidel. Il-Passi li Jmiss Ir-regoli l-ġodda se jibdew japplikaw wara 12-il xahar mill-adozzjoni u l-pubblikazzjoni tagħhom, u se jkunu soġġetti għal rieżami fi żmien 18-il xahar minn dakinhar, biex ikun żgurat li jżommu l-pass mas-suq li qed jiżviluppa malajr. L-UE stabbilixxiet ukoll Osservatorju tal-Pjattaformi Online apposta biex isegwi l-evoluzzjoni tas-suq u l-implimentazzjoni effettiva tar-regoli. Kuntest Il-pjattaformi joffru firxa wiesgħa ta' opportunitajiet għal aċċess rapidu u effiċjenti għas-swieq internazzjonali tal-konsumatur, u għalhekk saru jintużaw minn miljuni ta' negozji ta' suċċess. Madankollu, ċerti kwistjonijiet strutturali jwasslu għal prattiki kummerċjali inġusti bejn in-negozji li saru jiddependu fuq il-pjattaformi online biex jilħqu l-konsumaturi tagħhom u jimminaw il-potenzjal tal-innovazzjoni tal-pjattaformi. Il-Komunikazzjoni dwar il-Pjattaformi Online tal-Kummissjoni ta' Mejju 2016 tidentifika ċerti oqsma fejn hemm bżonn isiru aktar sforzi ħalli tkun żgurata ekosistema ta' fiduċja, leċita u mmexxija mill-innovazzjoni fl-UE. B'riżultat ta' dan, f'April 2018 il-Kummissjoni ressqet proposta għal Regolament tal-UE dwar il-korrettezza u t-trasparenza fin-negozjar fuq il-pjattaformi online kif ukoll għall-ħolqien ta' Osservatorju dwar l-ekonomija tal-pjattaformi online. Din l-inizjattiva twettaq l-impenn meħud fid-Diskors dwar l-Istat tal-Unjoni tal-2017 tal-President Juncker biex jiġi salvagwardjat ambjent kummerċjali ġust, prevedibbli, sostenibbli u affidabbli fl-ekonomija online. Ir-regoli l-ġodda huma mirfuda b'valutazzjoni tal-impatt li tinkorpora evidenza u fehmiet tal-partijiet konċernati li nġabru waqt eżerċizzju ta' ġbir tal-informazzjoni mifrux fuq sentejn. Għal aktar informazzjoni